Imelikke asju sündis jaanilaupäeval ja -ööl. Esiteks oli saun oli lausa uskumatult  kuum. Ah õige, ma ise kütsin. Teiseks kukkus kägu inimese häälega ja kolmandaks pani majavaim koera järelt uksed kinni. Kuulsin veidrat kägu juba päeval, kui käisin kaasikus saunavihtade jaoks oksi toomas. Arvasin, et äkki oskab P.P käo häält teha või on mõni naaber käoks kehastunud. Samas vibreeris see hääl nagu kusagil inimese ja linnu vahepeal. Inimene muudaks oma häält rohkem, see aga mõjus lausa masinlikult. Tuli idee, et äkki tehakse läheduses helikunsti, kus käo kukkumist arvutis töödeldakse. Tegelikult  ei ole mul siiamaani aimu, mis toimus. Kui talle vastasin, jäi ta vait ja mõne aja pärast kostis kukkumine kaugemalt. Küllap oli käol hääl lihtsalt ära või oli ta ullike. Kui inimeste seas erivajadustega isikuid leidub, miks neid kägude hulgas olla ei või?